**"Pimedad korrused"** (inglise keeles "Dark Floors – The Lordi Motion Picture") on Soome ansambli Lordi osalusel valminud õudusfilm. Film esilinastus Soomes 6. veebruaril 2008 ja Eestis 7. märtsil 2008. Lõputiitrite ajal kuuleb Lordi laulu "Beast Loose In Paradise". 

Film jutustab haiglas eksinud inimestest, kes jäävad lifti kinni. Pärast seda hakkab veidraid asju juhtuma ja inimesi ründavad koletised.

Film on ingliskeelne ja peaosi mängivad inglased. Solarfilmsi esindaja Rampe Toivonen ütles, et õudusfilmi tegemisel pole näitlejate valikul nii suurt tähtsust kui teiste žanrite puhul. Võtted algasid 29. mail 2007 Oulus vanas tööstushoones. Film linastus lisaks Eestile ka Soomes, Islandil, Türgis, Ameerika Ühendriikides, Austraalias ja veel mitmes riigis. Saksamaal väljastati see ka Blu-ray-plaadil.

Filmi eelarve oli 60 miljonit eurot, mis Soome mõistes on piisavalt suur; rahastada aitas ka Soome riik. Esimene treiler tuli välja 14. detsembril 2007 ning esimene ülemaailmne tutvustus tehti 2007. aasta Cannes'i filmifestivalil.

Detsembris 2008 ilmus film eesti keelde tõlgituna DVD-l. Esimesel nädalal tõusis see Videoplaneti laenutuse edetabelis 19. kohale. 2009. aasta kevadel jõudis film Elioni Digi-TV videolaenutusse ning juba 2. aprillil oli see vaatamiste arvult neljas film. Ajakiri Nädal valis filmi 25. teise seas 2008. aasta üheks oodatumaks filmiks.

"Dark Floors" kinodes
---------------------

Film esilinastus 6. veebruaril 2008 Oulus Energia Areenal, kus toimus ka Lordi kontsert ning kohal olid näitlejad Noah Huntley ja Dominique McElligot. 

Pärast Oulu esilinastust näidati filmi Soomes alates 8. veebruarist 40 kinos, vanuse alampiir oli 15 eluaastat. Esimesel nädalavahetusel teenis film 82 819 dollarit – selle tulemusega jõuti Soome kino edetabelis 3. kohale. Kokku käis esimese nädalaga (8.–14. veebruar) Soomes filmi vaatamas 13 397 inimest. Praeguseks on film teeninud 226 979 USA dollarit.

29. veebruaril 2008 toimus esilinastus Reykjavikis. Esimesel nädalavahetusel linastus film kahes kinos ning teenis 6137 dollarit, jõudes 13. kohale. Kaks nädalat hiljem (14.–16. märts) teenis 891 dollarit ning pääses Islandi kinoedetabelis 20. kohale. Muuseas aitas filmi lisaks Soome ettevõttele SolarFilms Inc. toota ka Islandi filmiettevõte Icelandic Film Company. Filmi levitas SAM Film.

Eestis näidati seda alates 7. märtsist 2008 Tallinnas Coca-Cola Plaza kinos, eestikeelne versioon kandis pealkirja "Pimedad korrused" ning vanuse alampiir oli 12 eluaastat. Aprillis sai filmi näha veel Tallinnas Kosmose kinos ja Pärnus Mai kinos, mais Haapsalu Kultuurikeskuses, Jõgeva Kultuurikeskuses ja Tartus Athena keskuses. 2008. aastal käis filmi vaatamas kokku 1305 inimest ning Eesti Filmi Sihtasutuse edetabelis jõudis see 132. kohale. 28. juulil 2009 linastus film veel kord Pärnu kino Mai programmis "Öökino". 

Kokku teeniti filmiga 500 900 eurot.

Osades
------

* Skye Bennett (Sarah)
* Philip Bretherton (Walter)
* William Hope (Jon)
* Ronald Pickup (Tobias)
* Leon Herbert (Rick)
* Tomi Putaansuu (Mr. Lordi)
* Jussi Sydänmaa (Amen)
* Sampsa Astala (Kita)
* Samer el Nahhal (OX)
* Leena Peisa (Awa)

Viited
------

1. ↑  BoxOfficeMojo

Välislingid
-----------

* Solar Films
* Pimedad korrused andmekogus IMDb (inglise)
* Pimedad korrused andmekogus Filmiveeb
* Suomen elokuvasäätiö
* Perkelen paskaa! Igavavõitu Lordi õudusfilm, Postimees, 10. märts 2008